b"\n_START_ARTICLE_\nCan Bassa - pla\xc3\xa7a dels Cabrits, 1\n_START_SECTION_\nDescripci\xc3\xb3\n_START_PARAGRAPH_\nEs tracta d'un immoble entre mitgeres fent cantonada. Consta de planta baixa i pis, m\xc3\xa9s dos altres pisos que van ser afegits. La coberta \xc3\xa9s plana i coronada per una cornisa. Les fa\xc3\xa7anes s\xc3\xb3n planes arrebossades. La de la pla\xc3\xa7a dels Cabrits es compon d'un \xc3\xbanic eix, amb les finestres apaisades partides per una fina columna. La fa\xc3\xa7ana del carrer Doctor Riera es compon de quatre eixos, els dos del costat de la mitgera s\xc3\xb3n partits per una columna. A la cantonada hi ha una finestra de pedra d'arc conopial de tal\xc3\xb3 lobulat flanquejat per dos capitells al primer pis, mentre que a la resta hi ha finestres geminades sense la columna al mig. La verticalitat dels buits queda tallada per les impostes de forjat i la cornisa barana de coronament. A la planta baixa els brancals dels buits de la cantonada s\xc3\xb3n de carreus de pedra amb m\xc3\xa8nsules de recolzament. Els carreus de cantonada arriben fins a la segona planta."